《王祁连先生书荐相士》
明代·申佳允

有客楚中来，叩门投双鲤。为谁寄书邮，云是王夫子。

夫子令邯郸，四野歌乐只。风尘髫稚中，期予天下士。

发祥扁敝庐，母节扬闾里。感此覆载恩，而敢忘没齿。

凫飞入长安，天涯真尺咫。今春解组归，扼腕遭谗毁。

梦魂楚山遥，捧读胡不喜。大业勖千秋，低眉欲愧死。

叮咛寄书人，相士莫踰此。惭予骨气酸，握手怜相视。

贫更苦赠贻，无计充行李。东郭一相招，浊酒淡于水。

尺素悬斋头，如坐春风里。

作者简介：申佳允（1602—1644），本名申佳胤，明末官员，《明史》避雍正皇帝胤禛之名讳而作申佳允，申涵光之父。字孔嘉，又字浚源，号素园，北直隶广平府永年县（今河北省邯郸市永年县）人。崇祯四年进士，历任知县、吏部文选司主事、吏部考功司员外郎、南京国子监博士、大理寺评事、太仆寺丞等职。甲申之变，佳胤殉国死节，赠太仆寺少卿，谥节悯。入清，褒扬忠烈，赐谥端悯。有《申端悯公诗集》、《申端悯公文集》传世。